b'\n_START_ARTICLE_\nDreisler Stork\xc3\xb8b\n_START_PARAGRAPH_\nDreisler Stork\xc3\xb8b var indtil april 2005 en jysk supermarkedsk\xc3\xa6de. K\xc3\xa6den, der var markedsledende i Nordjylland, bestod af ni butikker i Frederikshavn, Hj\xc3\xb8rring, N\xc3\xb8rresundby, Aalborg, Viborg, Br\xc3\xb8nderslev og Herning. K\xc3\xa6den havde 950 medarbejdere og omsatte for 1,2 mia. kr.\n_START_SECTION_\nHistorie\n_START_PARAGRAPH_\nK\xc3\xa6den blev grundlagt i 1950 af br\xc3\xb8drene Carl og Hans Erik Dreisler, da Carl Dreisler k\xc3\xb8bte to sm\xc3\xa5 k\xc3\xb8bmandsbutikker i Aalborg og S\xc3\xa6by. Tre \xc3\xa5r senere slog Carl sig sammen med sin bror, og sammen opbyggede de en k\xc3\xa6de af syv butikker, der alle havde et beskedent udvalg af kolonialvarer. I 1960\xe2\x80\x99erne blev ogs\xc3\xa5 Danmark ramt af den \xe2\x80\x99supermarkedsfeber\xe2\x80\x99, hvis udspring var i USA. _NEWLINE_Det blev br\xc3\xb8drene Dreisler, der slog d\xc3\xb8rene op til det f\xc3\xb8rste supermarked nord for \xc3\x85rhus. Det skete med \xc3\xa5bningen af S\xc3\xb8nderport i N\xc3\xb8rresundby i 1966. I 1969 \xc3\xa5bnede det f\xc3\xb8rste Stork\xc3\xb8b i Aalborg, hvor kunderne kunne spare stort ved at k\xc3\xb8be hele partier varer. I en lang \xc3\xa5rr\xc3\xa6kke drev br\xc3\xb8drene sidel\xc3\xb8bende to butikstyper \xe2\x80\x93 dels Dreisler-butikkerne, dels Stork\xc3\xb8b-markederne. _NEWLINE_I 1992 tiltr\xc3\xa5dte den nye generation, Michael Dreisler, H.E. Dreisler\xc2\xb4s s\xc3\xb8n. Han samlede i 1992 butikkerne til et koncept \xe2\x80\x93 Dreisler Stork\xc3\xb8b. I 1998 fik k\xc3\xa6den af Dansk Handelsblad prisen som \xc3\x85rets supermarked, og i 2003 blev Dreisler Stork\xc3\xb8b k\xc3\xa5ret som \xc3\x85rets butiksk\xc3\xa6de. Michael Dreisler solgte i 2005 de ni varehuse til Danmarks st\xc3\xb8rste grossistfirma \xe2\x80\x93Dagrofa.  Fra 1. april 2007 indg\xc3\xa5r butikkerne i SuperBest-k\xc3\xa6den, og Dreisler Stork\xc3\xb8b-navnet er udg\xc3\xa5et.'